પાક.ની અડોડાઇ: તીર્થયાત્રિકોને ભારતીય દૂતાવાસના અધિકારીઓને મળવા ન દીધા
નવગુજરાત સમય | Publish Date: Apr 15 2018 6:04PM
- ભારતે વિરોધ નોંધાવ્યો: પાકે. સામાન્ય પ્રક્રિયાનું ઉલ્લંઘન કર્યું
પાકિસ્તાનમાં ભારતના રાજદૂતોની સતામણીનો સિલસિલો જારી રહ્યો છે. તો બીજી બાજુ તેણે ભારતીયોને હેરાન કરવા નવો પેંતરો અપનાવ્યો છે. હવે ભારતીય રાજદૂતોને સિખ શ્રૃદ્ધાળુઓને મળવા ન દઇને પાકિસ્તાને તેની અવળચંડાઇ બતાવી છે. ભારતે આ મામલે આકરો વિરોધ નોંધાવ્યો છે.
ભારતના વિદેશ મંત્રાલયે આ માહિતી આપી છે. ઉલ્લેખનીય છે કે અગાઉ રાજદૂતોને પાકિસ્તાનના ક્લબમાં એન્ટ્રી મામલે પણ વિવાદ સર્જાયો હતો. વિદેશ મંત્રાલયે કહ્યું કે 'આ એક સામાન્ય પ્રક્રિયા છે કે ભારતીય રાજદૂતોને ભારતથી આવતા સિખ તીર્થ યાત્રિકોના તીર્થ સ્થળ પર જવા અને તેમને મળવાની છૂટ હોય છે. કાઉંસલર અને પ્રોટોકોલથી જોડાયેલી જવાબદારી અદા કરવા માટે ભારતીય અધિકારીઓને આ મંજૂરી અપાય છે. આ મંજૂરીનો હેતુ મેડિકલ ઇમરજન્સી અથવા એવી કોઇ મુશ્કેલ સ્થિતિમાં એકબીજાની મદદ કરવાનો છે.'
૧૮૦૦ જેટલા કેટલાક સિખ તીર્થયાત્રી ગત ગુરુવારે પાકિસ્તાન ગયા હતા. બૈસાખીનો તહેવાલ મનાવવા માટે રાવલપિંડીના ગુરુદ્વારા પંજા સાહિબ ગયા હતા, તેને સિખ ધર્મમાં ખાસ સ્થાન મળ્યું છે. ભારતીય કાઉન્સિલરોને પાકિસ્તાનમાં સિખ તીર્થયાત્રીઓને મળવાથી અટકાવી દેવાયા હતા અને તેમને જરૂરી પ્રોટોકોલ ડ્યુટી પણ અદા કરવા દેવાઇ ન હતી. જે મામલે ભારતીય સરકારે પોતાનો આકરો વિરોધ નોંધાવ્યો હતો.
વિદેશ મંત્રાલયનું કહેવું છે કે 'ભારતીય ટીમ સિખ યાત્રિકોને મળવા વાઘા રેલવે સ્ટેશને ૧૨ એપ્રિલે પહોંચ્યા બાદ પણ મળી શક્યા ન હતા.'